KOMISJONI MÄÄRUS (EL) 2023/173,

26. jaanuar 2023,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate 1-metüül-3-(trifluorometüül)-1H-pürasool-4-karboksamiidi (PAM), tsükloksüdiimi, tsüflumetofeeni, tsüflutriini, metobromurooni ja pentiopüraadi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Tsükloksüdiimi, tsüflumetofeeni ja pentiopüraadi jääkide piirnormid on sätestatud määruse (EÜ) nr 396/2005 III lisa A osas. Tsüflutriini jääkide piirnormid on kehtestatud kõnealuse määruse II ja III lisas. 1-metüül-3-(trifluorometüül)-1H-pürasool-4-karboksamiidi (PAM) ega metobromurooni jääkide piirnorme ei ole määruses (EÜ) nr 396/2005 sätestatud ning kuna neid toimeaineid ei ole lisatud kõnealuse määruse IV lisasse, kohaldatakse nende suhtes vaikeväärtust 0,01 mg/kg, mis on sätestatud kõnealuse määruse artikli 18 lõike 1 punktis b.

(2) Beetatsüflutriini ja tsüflutriini jääkide kehtivate piirnormide kohta esitas Euroopa Toiduohutusamet (edaspidi „toiduohutusamet“) põhjendatud arvamuse kooskõlas määruse (EÜ) nr 396/2005 (2) artikli 12 lõikega 1. Toiduohutusamet kinnitas oma põhjendatud arvamuses, et jäägi määratlus on „tsüflutriin, sealhulgas muud selle koosseisus olevate isomeeride segud (isomeeride summa)“. Kuna beetatsüflutriin on üks tsüflutriini isomeer, hõlmavad tsüflutriini jaoks kehtestatud jääkide piirnormid ka beetatsüflutriini. Kumbki aine ei ole taimekaitsevahendites kasutatava toimeainena ELis enam heaks kiidetud. Seepärast hindas toiduohutusamet kõnealuste ainete jääkide piirnorme taimekaitsevahendite liiduväliste kasutusviiside alusel, nagu näiteks piirnormide alusel, mille on praegu kehtestanud codex alimentarius’e komisjon (edaspidi: „codex’is esitatud jääkide piirnormid“), ning liikmesriikide teatatud, impordi suhtes kehtestatud jääkide piirnormide alusel. Toiduohutusamet võttis arvesse ka tsüflutriini lubatud kasutamist veiste ja lammaste veterinaarravimites ning Euroopa Parlamendi ja nõukogu määruses (EÜ) nr 470/2009 (3) sätestatud jääkide piirnorme. Toiduohutusamet soovitas vähendada jääkide piirnorme õunte, pirnide, kartulite, hariliku paprika, peakapsa, maitseviljade, juurtest ja risoomidest valmistatud maitseainete, sigade (lihaskude, maks, neerud), veiste (lihaskude, maks, neerud), lammaste (lihaskude, maks, neerud), kitsede (lihaskude, maks, neerud), hobuslaste (lihaskude, maks, neerud), kodulindude (lihaskude, rasvkude, maks), hobusepiima ja linnumunade puhul. Soovitati suurendada jääkide piirnormi greipide, apelsinide, sidrunite, laimide, mandariinide, tomatite, baklažaanide, rapsiseemnete ja puuvillaseemnete puhul. Lisaks soovitas toiduohutusamet säilitada kehtivad jääkide piirnormid sojaubade, rasvkoe (sead, veised, lambad, kitsed, hobuslased) ja piima (veised, lambad ja kitsed) puhul, mille kohta on esitatud piisavad head põllumajandustava käsitlevad toetavad andmed, mida toiduohutusamet on hinnanud. Kuna tarbijate jaoks ohtu ei ole, tuleks kõigi ülalnimetatud toodete jaoks sätestada jääkide piirnormid määruse (EÜ) nr 396/2005 II lisas praegusel tasemel või toiduohutusameti kindlaks määratud tasemel.

(3) Beetatsüflutriini ja tsüflutriini kasutamise kohta lillkapsal tegi toiduohutusamet kindlaks, et kui lillkapsa puhul kehtestatakse codex’is esitatud jääkide piirnorm, võib see avaldada tõsist ohtu tarbijatele. Seepärast vähendatakse kõnealust jääkide piirnormi vaikeväärtuseni 0,01 mg/kg.

(4) Toiduohutusamet jõudis järeldusele, et odra ja nisu puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuigi kõnealuseid jääkide piirnorme peetakse ohutuks, vaadatakse need läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Kuna tarbijate jaoks ohtu ei ole, on asjakohane kehtestada tsüflutriini jääkide piirnormid odra ja nisu puhul määruse (EÜ) nr 396/2005 II lisas toiduohutusameti kindlaks määratud tasemel.

(5) Tsükloksüdiimi jääkide kehtivate piirnormide kohta esitas toiduohutusamet põhjendatud arvamuse (4) kooskõlas määruse (EÜ) nr 396/2005 artikli 12 lõikega 1. Toiduohutusamet soovitas vähendada kõnealuse aine jääkide piirnorme õunte, pirnide, aprikooside, virsikute, laua- ja veiniviinamarjade, juurselleri, herneste (värsked, kaunadega), salat-apteegitilli, hariliku artišoki, rapsiseemnete, suhkrupeedijuurte ja kodulindude (lihaskude, rasvkude, maks) puhul. Jääkide piirnorme soovitati suurendada maasikate, kartulite, bataadi, söögipeedi, mädarõika, pastinaagi, juurpeterselli, redise, aed-piimjuure, kaalika, naeri, küüslaugu, pesasibula, spargelkapsa, lillkapsa, rooskapsa, peakapsa, nuikapsa, põld-võõrkapsa/rukola, kapsas-lehtsinepi, noorlehtedega põllukultuuride (sh Brassica liigid), hariliku portulaki, lehtpeedi, maitsetaimede ja söödavate õite, ubade (kaunadeta), läätsede, lupiinide/lupiiniubade, unimagunaseemnete, päevalilleseemnete, sinepiseemnete, puuvillaseemnete, hariliku kurgirohu seemnete, veiste (lihaskude, rasvkude, neerud), lammaste (lihaskude, rasvkude, neerud), kitsede (lihaskude, rasvkude, neerud), hobuslaste (lihaskude, rasvkude, neerud), piima (veised, lambad, kitsed, hobused) ja linnumunade puhul. Maasikate puhul soovitas toiduohutusamet kõnealuse aine jääkide piirnormi suurendada kooskõlas oma varasema põhjendatud arvamusega kõnealuse toimeaine jääkide piirnormide kohta (5). Kuna seda küsimust on juba käsitletud komisjoni määruses (EL) 2021/976, (6) säilitatakse nimetatud määruses maasikate jaoks sätestatud kehtiv jääkide piirnorm. Toiduohutusamet soovitas säilitada kehtivad jääkide piirnormid muude toodete puhul, mille kohta on esitatud piisavad head põllumajandustava käsitlevad toetavad andmed ja mida toiduohutusamet on hinnanud. Kuna tarbijate jaoks ohtu ei ole, tuleks jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti kindlaks määratud tasemel.

(6) Lisaks tegi toiduohutusamet järelduse, et rohelise sibula ja talisibula, põldkännaku, sileda endiiviasiguri/eskariooli, salatkressi ning muude idandite ja võrsete, ameerika kollaka, maisi ning and juurtest saadud taimeteede puhul ei ole teave jääkide piirnormide kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuigi kõnealuseid jääkide piirnorme peetakse ohutuks, vaadatakse need läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Kuna tarbijate jaoks ohtu ei ole, tuleks kõigi ülalnimetatud toodete puhul tsükloksidiimi jääkide piirnormid kehtestada määruse (EÜ) nr 396/2005 II lisas toiduohutusameti kindlaks määratud tasemel.

(7) Tsüflumetofeeni jääkide kehtivate piirnormide kohta esitas toiduohutusamet põhjendatud arvamuse (7) kooskõlas määruse (EÜ) nr 396/2005 artikli 12 lõikega 1. Toiduohutusamet soovitas säilitada kehtivad jääkide piirnormid tsitrusviljade, pähklite, õunviljade, aprikooside, virsikute, laua- ja veiniviinamarjade, maasikate, õun-viirpuu marjade, hurmaade, tomatite, baklažaanide, kurkide ja humala puhul, mille kohta on esitatud piisavad head põllumajandustava käsitlevad toetavad andmed ja mida toiduohutusamet on hinnanud. Kuna tarbijate jaoks ohtu ei ole, tuleks asjaomased jääkide piirnormid kõnealuste toodete puhul sätestada määruse (EÜ) nr 396/2005 II lisas toiduohutusameti kindlaks määratud tasemel.

(8) Toiduohutusamet jõudis ka järeldusele, et sigade (lihaskude, rasvkude, maks, neerud), veiste (lihaskude, rasvkude, maks, neerud), lammaste (lihaskude, rasvkude, maks, neerud), kitsede (lihaskude, rasvkude, maks, neerud), hobuslaste (lihaskude, rasvkude, maks, neerud) ja piima (veised, lambad, kitsed, hobused) puhul ei ole teave jääkide piirnormide kohta täies ulatuses kättesaadav ja riskijuhtidel tuleb asjaolusid täiendavalt kaaluda. Kuigi kõnealuseid jääkide piirnorme peetakse ohutuks, vaadatakse need läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Kuna tarbijate jaoks ohtu ei ole, tuleks kõigi ülalnimetatud toodete puhul tsüflumetofeeni jääkide piirnormid kehtestada määruse (EÜ) nr 396/2005 II lisas toiduohutusameti kindlaks määratud tasemel.

(9) Metobromurooni jääkide kehtivate piirnormide kohta esitas toiduohutusamet põhjendatud arvamuse (8) kooskõlas määruse (EÜ) nr 396/2005 artikli 12 lõikega 1. Toiduohutusamet tegi ettepaneku kohaldada jäägi määratlusena metobromurooni ja 4-bromofenüüluurea summat, väljendatuna metobromuroonina.

(10) Toiduohutusamet jõudis järeldusele, et maasikate, kartulite, porgandite, pastinaagi, põldkännaku, spinati, ürt-allikkersi, lehtselleri, peterselli, aedsalvei, aed-liivatee, vürtsbasiiliku ja söödavate õite, ubade (kaunadega), ubade (kaunadeta), spargli, salat-apteegitilli, ubade, herneste, päevalilleseemnete, sojaubade, sigade (lihaskude, rasvkude, maks, neerud), veiste (lihaskude, rasvkude, maks, neerud), lammaste (lihaskude, rasvkude, maks, neerud), kitsede (lihaskude, rasvkude, maks, neerud), hobuslaste (lihaskude, rasvkude, maks, neerud) ja piima (veised, lambad, kitsed, hobused) puhul ei ole teave jääkide piirnormide kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuigi kõnealuseid jääkide piirnorme peetakse tarbijate jaoks ohutuks, vaadatakse need läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Kuna tarbijate jaoks ohtu ei ole, tuleks kõnealuste toodete puhul metobromurooni jääkide piirnormid kehtestada määruse (EÜ) nr 396/2005 II lisas toiduohutusameti kindlaks määratud tasemel.

(11) Pentiopüraadi jääkide kehtivate piirnormide kohta esitas toiduohutusamet põhjendatud arvamuse (9) kooskõlas määruse (EÜ) nr 396/2005 artikli 12 lõikega 1. Loomsete saaduste puhul soovitas toiduohutusamet kasutada kaht eraldi jääkide määratlust – „pentiopüraad“ ja „1-metüül-3-(trifluorometüül)-1H-pürasool-4-karboksamiid“ –, et oleks hõlmatud metaboliidi PAM esinemist pentiopüraadi kasutamisel loomsetes toodetes. Aprikooside, virsikute ja kaera puhul soovitas toiduohutusamet jääkide piirnorme vähendada. Rukki ja nisu puhul soovitati jääkide piirnorme suurendada. Muude toodete puhul, mille kohta on esitatud piisavad head põllumajandustava käsitlevad toetavad andmed ja mida toiduohutusamet on hinnanud, soovitas ta kehtivad jääkide piirnormid säilitada. Kuna tarbijate jaoks ohtu ei ole, tuleks kõigi nimetatud toodete puhul jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti kindlaks määratud tasemel.

(12) Toiduohutusamet jõudis ka järeldusele, et rohelise sibula ja talisibula, põldkännaku, aedsalati, salatkressi ja muude võrsete ja võsude, ameerika kollaka, põld-võõrkapsa/rukola, kapsas-lehtsinepi, noorlehtedega põllukultuuride (sh Brassica liigid), spinati, hariliku portulaki, lehtpeedi, aed-harakputke, murulaugu, kardi, varsselleri, salat-apteegitilli, porrulaugu, rabarberi, puuvillaseemnete, odra ja hariliku sorgo puhul ei ole teave jääkide piirnormide kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuigi kõnealuseid jääkide piirnorme peetakse ohutuks, vaadatakse need läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Kuna tarbijate jaoks ohtu ei ole, tuleks kõnealuste toodete puhul pentiopüraadi jääkide piirnormid kehtestada määruse (EÜ) nr 396/2005 II lisas toiduohutusameti kindlaks määratud tasemel.

(13) Pentiopüraadi peamise metaboliidi PAMi puhul soovitas toiduohutusamet põllumajandusloomadel tehtud pentiopüraadi metabolismi uuringute põhjal kehtestada loomsete saaduste puhul jääkide piirnormiks määramispiir. Taimsete saaduste puhul ei teinud toiduohutusamet ettepanekut jääkide piirnormide kohta, sest kõnealune metaboliit ei ole taimsete saaduste puhul asjakohane. Lisaks sellele võib PAM esineda taimsetes saadustes looduslikult ja jääkide piirnormi kehtestamine vaikeväärtuse 0,01 mg/kg juures ei ole asjakohane. Seepärast on asjakohane II lisas selgitada, et PAMi puhul ei kohaldata vaikeväärtust 0,01 mg/kg taimsete saaduste suhtes. Kuna tarbijate jaoks ohtu ei ole, tuleks asjaomased jääkide piirnormid sätestada määruse (EÜ) nr 396/2005 II lisas toiduohutusameti kindlaks määratud tasemel. Toiduohutusamet hindas kehtivaid codex’is esitatud jääkide piirnorme oma põhjendatud arvamustes. Jääkide piirnormide kehtestamisel on komisjon võtnud arvesse neid codex’is esitatud jääkide piirnorme, mida peetakse liidu tarbijate jaoks ohutuks.

(14) Toodete jaoks, mille puhul ei ole lubatud asjaomast taimekaitsevahendit kasutada ja mille jaoks ei ole kehtestatud impordil kohaldatavaid jääkide piirnorme ega codex’is esitatud jääkide piirnorme, tuleks jääkide piirnormiks kehtestada määramispiir või vaikeväärtus 0,01 mg/kg, nagu on sätestatud määruse (EÜ) nr 396/2005 artikli 18 lõike 1 punktis b.

(15) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Kõigi käesoleva määrusega hõlmatud toimeainete puhul pakkusid laborid välja tootepõhised määramispiirid, mida on analüütiliselt võimalik saavutada.

(16) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud. Seepärast tuleks määrust (EÜ) nr 396/2005 vastavalt muuta.

(17) Selleks, et võimaldada PAMi, tsükloksüdiimi, tsüflumetofeeni, tsüflutriini, metobromurooni ja pentiopüraadi tavapärast turustamist, töötlemist ja tarbimist, ei tuleks käesolevat määrust kohaldada toodete suhtes, mis on toodetud liidus või imporditud liitu enne jääkide muudetud piirnormide kohaldamist ning mille puhul on olemas teave, et tarbijakaitse kõrge tase on tagatud.

(18) Jääkide muudetud piirnormide kohaldamisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid kohaneda nende piirnormide muutmisest tulenevate uute nõuetega.

(19) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Kõigis toodetes või nende pinnal leiduvate toimeainete PAMi, tsükloksüdiimi, tsüflumetofeeni, tsüflutriini, metobromurooni ja pentiopüraadi jääkide suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, selliste toodete puhul, mis on liidus toodetud või liitu imporditud enne 16. augustit 2023.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 16. augustist 2023.

Käesolev määrus on tervikuna siduv ja vahetult kohaldatav kõigis liikmesriikides. Brüssel, 26. jaanuar 2023 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Euroopa Toiduohutusamet. „Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005“ („Põhjendatud arvamus beetatsüflutriini ja tsüflutriini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal 2021; 19(9): 6837.

(3) Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).

(4) Euroopa Toiduohutusamet. „Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005“ („Põhjendatud arvamus tsükloksüdiimi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal 2020; 18(1): 5962.

(5) „Reasoned opinion on the modification of the existing maximum residue level for cycloxidim in strawberries“ („Põhjendatud arvamus tsükloksidiimi jääkide kehtiva piirnormi muutmise kohta maasikate puhul“), EFSA Journal 2018; 16(8): 5404.

(6) Komisjoni 4. juuni 2021. aasta määrus (EL) 2021/976, millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate tsükloksüdiimi, mepikvaadi, Metschnikowia fructicola tüve NRRL Y-27328 ja proheksadiooni jääkide piirnormidega (ELT L 216, 18.6.2021, lk 1).

(7) Euroopa Toiduohutusamet. „Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005“ („Põhjendatud arvamus tsüflumetofeeni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal 2021; 19(8): 6812.

(8) Euroopa Toiduohutusamet. „Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005“ („Põhjendatud arvamus metobromurooni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal 2021; 19(9): 6841.

(9) Euroopa Toiduohutusamet. „Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005“ („Põhjendatud arvamus pentiopüraadi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12“), EFSA Journal 2021; 19(9): 6810.